AARHUS: I den seneste tid har Aarhus Universitet været genstand for en del opmærksomhed i medierne. Blandt andet da Berlingske i januar bragte en artikel, hvori de mente at kunne dokumentere, at forskere fra Aarhus Universitet, der har arbejdet med landbrugspakken, er blevet presset til tavshed.

Senere, i februar måned, bragte Politiken en artikel om at forskere på alle landets universiteter oplever politisk pres. I deres undersøgelse havde 7,4 procent af 1200 forskere, der har med myndighedsbetjening at gøre, svaret, at de havde oplevet, at ministerier eller styrelser ændrede i deres rapporter, når de skulle i offentligheden.

Derfor tager man fra Aarhus Universitets side nu initiativ til at undersøge, hvor stort problemet er.

Det skriver sciencereport.dk.

- Aarhus Universitet har en del forskere, som beskæftiger sig med politisk følsom forskning. Derfor er det logisk, at det også er et problem hos os, siger rektor Brian Bech Nielsen til sciencereport.dk.

For ham handler det ikke om at finde ud af, hvor mange procent, det drejer sig om, men at erkende problemets natur på Aarhus Universitet.

- Og det gør vi ved at komme i dialog med medarbejdere om, hvordan vi sikrer, at de kan udøve hvervet som forsker i tryghed og med den frihed, dette hverv kræver, siger Brian Bech Nielsen til sciencereport.dk.

Hvordan undersøgelsen skal foregå vides endnu ikke.